อเบอร์ดีนมอง หุ้นสมอลแค็ป ได้ดีสหรัฐฟื้น
อเบอร์ดีน ออกกองทุน “อเมริกันสมอลแค็ป” หุ้นเล็ก ได้ผลดีเศรษฐกิจฟื้น ใช้จ่ายในประเทศสะพัด
13 ต.ค. 2558

อเบอร์ดีน ออกกองทุน “อเมริกันสมอลแค็ป” หุ้นเล็ก ได้ผลดีเศรษฐกิจฟื้น ใช้จ่ายในประเทศสะพัด 
นายทิโมธี สกินเจเลจสกี ผู้ช่วยผู้จัดการการลงทุน บริษัทหลักทรัพย์จัดการกองทุน (บลจ.) อเบอร์ดีน เปิดเผยว่า เศรษฐกิจสหรัฐส่งสัญญาณการฟื้นตัวอย่างชัดเจน จากการบริโภคภายในประเทศและการจ้างงานที่ลดลง ซึ่งมองว่าจะส่งผลดีต่อบริษัทขนาดเล็กในสหรัฐซึ่งมีรายได้หลักจากในประเทศ
นอกจากนี้ ค่าเงินเหรียญสหรัฐที่มีแนวโน้มแข็งค่าขึ้นต่อเนื่องจะส่งผลกระทบต่อบริษัทขนาดเล็กน้อยกว่าบริษัทขนาดใหญ่ที่มีรายได้มาจากการส่งออกมากกว่า ขณะที่ยอดขายและกำไรของบริษัทขนาดเล็กเติบโตต่อเนื่องประมาณ 10% ต่อปี รวมทั้งบริษัทขนาดเล็กมีเงินสดจำนวนมากสำหรับขยายธุรกิจ ทำให้โอกาสเติบโตมั่นคง ต่างจากบริษัทขนาดใหญ่ที่มักจะซื้อหุ้นกลับคืนและเพิ่มการจ่ายเงินปันผล 
ขณะเดียวกัน บริษัทขนาดเล็กมีแนวทางอนุรักษนิยมให้ความสำคัญกับการมีงบการเงินแข็งแกร่ง ช่วยให้เกิดการลงทุนใหม่และเพื่อสร้างโอกาสของผลตอบแทนให้ผู้ถือหุ้นได้มากขึ้นในระยะยาว จึงเหมาะสำหรับมีไว้ในพอร์ตการลงทุนระยะยาว อีกทั้งบริษัทในสหรัฐมีชื่อเสียงด้านนวัตกรรมใหม่ๆ จึงมีส่วนช่วยสนับสนุนเจ้าของกิจการรายใหม่ในการริเริ่มธุรกิจและมีส่วนช่วยให้ราคาหุ้นของบริษัทเหล่านี้ปรับตัวสูงขึ้น
“ปัจจุบันหุ้นขนาดเล็กในสหรัฐซื้อขายที่สัดส่วนราคาต่อกำไร (พี/อี) ประมาณ 16-17 เท่า ซึ่งมองว่าเป็นระดับราคาที่เหมาะสม แม้จะแพงกว่าหุ้นใหญ่ที่มีพี/อี 14-15 เท่า แต่แนวโน้มการเติบโตน่าสนใจกว่าและได้รับผลกระทบจากความไม่แน่นอนของเศรษฐกิจโลกและอัตราแลกเปลี่ยนน้อยกว่า รวมทั้งกองทุนจะเลือกหุ้นที่มีผลตอบแทนส่วนผู้ถือหุ้น (ROE) สูง” นายทิโมธี กล่าว
สำหรับแนวโน้มการปรับขึ้นอัตราดอกเบี้ยของสหรัฐมองว่าจะส่งผลดีต่อเศรษฐกิจสหรัฐ ตอกย้ำเศรษฐกิจฟื้นตัวชัดเจน ส่วนการชะลอตัวของเศรษฐกิจจีนมีผลไม่มากต่อบริษัทขนาดเล็ก
นายอดิเทพ วรรณพฤกษ์ ประธานเจ้าหน้าที่บริหารฝ่ายจัดการการลงทุน บลจ.อเบอร์ดีน กล่าวว่า บริษัทขนาดเล็กในสหรัฐมีแนวโน้มเติบโตตามเศรษฐกิจสหรัฐที่ฟื้นตัว ต่างจากบริษัทขนาดเล็กในเอเชียและญี่ปุ่นยังมีความเสี่ยงจากเศรษฐกิจในประเทศค่อนข้างอ่อนแอ จึงมองว่าหุ้นขนาดเล็กในสหรัฐน่าสนใจมากกว่า
ทั้งนี้ บลจ.อเบอร์ดีน จะเสนอขายครั้งแรกของกองทุนเปิด อเบอร์ดีน อเมริกัน โกรท-สมอลเลอร์ คอมพานี ฟันด์ (ABAGS) ตั้งแต่วันที่ 19-30 ต.ค. 2558 ลงทุนขั้นต่ำ 1 หมื่นบาท โดยเงินลงทุนทุกๆ 1 แสนบาทจะได้รับฟรีหน่วยลงทุนอเบอร์ดีน แคช ครีเอชั่น มูลค่า 100 บาท โดยกองทุนไม่ป้องกันความเสี่ยงจากอัตราแลกเปลี่ยน 
กองทุนจะลงทุนผ่านกองทุนหลักอเบอร์ดีน โกลบอล-นอร์ธ อเมริกันสมอลเลอร์ คอมพานี ฟันด์ บริหารโดยทีมผู้จัดการกองทุนในฟิลาเดลเฟีย สหรัฐ และเป็นกองทุนที่ให้ผลตอบแทนอยู่ในลำดับต้นๆ ของกลุ่มกองทุนหุ้นสมอลแค็ปในสหรัฐอย่างสม่ำเสมอและต่อเนื่องตลอดเวลา 1 ปี 3 ปี และ 5 ปี โดยกองทุนจะลงทุนในหุ้นที่มีขนาดมูลค่าหลักทรัพย์ตามราคาตลาดไม่เกิน 5,000 ล้านเหรียญสหรัฐ ณ วันที่ลงทุนครั้งแรก